འབྲུག་གི་ལག་རྩལ་སྦྱོང་བརྡར། TVET

འབྲུག་རྒྱལ་ཁབ་འདི་ ཆོས་དང་ལམ་སྲོལ་ཟུང་འབྲེལ་སྦེ་སྐྱོང་བའི་རྒྱལ་ཁབ་ཅིག་ཨིན་རུང་ དུས་ཀྱི་འགྱུར་བ་དང་བསྟུན་ཏེ་ རྒྱལ་ཁབ་ནང་ལུ་འཕྲུལ་རིག་གི་རིག་རྩལ་འདི་མེད་ཐབས་མེདཔ་ཅིག་ཨིན། དེ་འབདཝ་ལས་ འབྲུག་གཞུང་གིས་ ལག་རྩལ་སྦྱོང་བརྡར་ཟེར་བའི་ བློ་རིག་གསརཔ་གུར་གཞི་བཞག་སྟེ་ གཞི་བཙུགས་གནང་ཡོདཔ་ཨིན། དེ་ཡང་ མ་འོངས་པའི་ན་གཞོན་ཚུ་ལུ་ འབྲི་ལྷག་གི་ཡོན་ཏན་རྐྱངམ་གཅིག་གིས་མ་དོ་པར་ གློག་རིག་དང་འབྲེལ་བའི་བརྩི་མཐོང༌ ཤེས་བྱའི་ཡོན་ཏན་དང་རིག་རྩལ་ཚུ་ ཡར་དྲག་གཏང་ཐབས་ལུ་ཨིན་པས། དེ་མ་ཚད་ སློབ་སྦྱོང་པ་ཚུ་གི་རྒྱུད་ལུ་ ལག་རྩལ་སྦྱོང་བརྡར་དང་འབྲེལ་བའི་རིག་རྩལ་ཚུ་ལས་བརྟེན་ མི་ཚེ་འདི་འཇོན་ཐང་ཅན་ཅིག་དང་ ཐོན་སྐྱེད་ཅན་ཅིག་བཟོ་ཞིནམ་ལས་ མི་སྡེ་དཔལ་འབྱོར་གོང་འཕེལ་གཏང་ནི་དང་ ལཱ་གཡོག་དང་འབྲེལ་བའི་དཀའ་ངལ་ཚུ་ མར་ཕབ་གཏང་ཐབས་ཀྱི་དོན་ལུ་ཨིན་པས། (Ministry of Labour and Human Resources, 2013)། དེ་བཟུམ་མའི་ལས་རིམ་འདི་ སློབ་གྲྭ་ལ་ལུ་ཅིག་ལས་ཕར་ གཞི་བཙུགས་འབད་ཏེ་ཡོདཔ་ཨིན་མས། དེ་ཡང་ འབྲུག་གི་ཤེས་རིག་ལམ་ལུགས་ཚུ་ནང་ ཆོས་ཚན་མང་ཤོས་ར་ བློ་ལུ་གཟུང་ནི་དང་ལྷབ་ནི་རྐྱངམ་གཅིག་མ་གཏོགས་ ལག་ལེན་དངོས་སུ་སྦེ་འཐབ་ནིའི་གོ་སྐབས་མེདཔ་ལས་ ལག་རྩལ་སྦྱོང་བརྡར་ལས་བརྟེན་ཏེ་ ན་གཞོན་ཚུ་གི་སྤྲོ་བ་དང་འཁྲིལ་ཏེ་ ཤེས་ཡོན་སློབ་སྦྱོང་ཚུ་དངོས་སུ་ལག་ལེན་ཐོག་ལས་ སྦྱང་ནིའི་དོན་ལུ་དམིགས་ཏེ་ཨིན་པས། 

ལག་རྩལ་སྦྱོང་བརྡར་འདི་ལས་བརྟན་ཏེ་ སློབ་སྦྱོང་པ་རང་སོའི་སྤྲོ་བ་ ལྕོགས་གྲུབ་དང་རིག་རྩལ་ཚུ་ཤེས་ནིའི་གོ་སྐབས་སྦོམ་ཡོད་པའི་ཁར་ གཞུང་གཡོག་རྐྱངམ་གཅིག་ལུ་བརྟེན་ཏེ་སྡོད་ནི་མེན་པར་ རིག་རྩལ་ལས་བརྟེན་པའི་ལཱ་གཡོག་ཚུ་ནང་ བཅའ་མར་གཏོགས་ནིའི་དོན་ལུ་ཕན་ཐོགས་འབྱུང་ནི་ཨིན། གཞན་ཡང་ ཡོན་ཏན་སྦྱང་པའི་སྐབས་ མི་སྡེ་ནང་ལུ་ལཱ་གཡོག་གི་ས་སྟོང་ ག་ཅི་ར་ཡོད་ག་ དབྱེ་དཔྱད་འབད་དེ་ འདི་དང་བསྟུན་ཏེ་རང་གི་རིག་རྩལ་དང་ལྕོགས་གྲུབ་ཚུ་ཡང་ ཡར་དྲག་གཏང་ཐབས་ལུ་ཕན་ཐོགས་འབྱུང་ནི་ཨིན། སྦྱོང་བརྡར་འདི་ལས་བརྟེན་ རྒྱལ་ཁབ་ནང་ལུ་ སྒེར་སྡེ་དང་འབྲེལ་བའི་ལས་སྡེ་གཞན་ཚུ་ནང་ཡང་ སྤུས་ཚད་ཚུ་སྔར་ལས་ལྷགཔ་སྦེ་ཡར་དྲག་དང་ སེམས་ཤུགས་སྐྱེད་ཐབས་ཀྱི་དོན་ལུ་ཕན་ཐོགས་དོ་ཡོདཔ་ཨིན། ལག་རྩལ་སྦྱོང་བརྡར་འདི་གིས་སྦེ་ སྤྲོ་བ་ཡོད་མི་ཚུ་གིས་ རང་སོའི་རིག་རྩལ་དང་ཡོན་ཏན་དང་འཁྲིལ་ཏེ་འཛུལ་ཞུགས་འབད་ནི་ཨིནམ་ལས་ མི་སྡེ་ནང་ལུ་ ཧུར་རི་རི་སྦེ་ མ་དངུལ་དང་འཕྲུལ་ཆས་གསརཔ་བཟོ་ནིའི་ནང་ བཅའ་མར་གཏོགས་ཚུགས་ནི་ཨིནམ་ལས་ མ་འོངས་པའི་གོང་འཕེལ་ལུ་ཕན་ཐོགས་ནི་ཨིན། (GURG, 2018)། Wangdi (n.d.) གིས་ ལག་རྩལ་སྦྱོང་བརྡར་འདི་ལས་བརྟེན་ཏེ་ ཤུལ་ལས་རྒྱལ་ཁབ་ནང་ལུ་ རྒྱལ་ཁབ་ཀྱི་དངུལ་ཡར་དྲག་གཏང་ནི་ལུ་ཕན་ཐོགས་འབྱུང་ནི་ཨིན་ཟེར་ཨིན་མས། 

དེ་མ་ཚད་ ལག་རྩལ་སྦྱོང་བརྡར་དི་གིས་སྦེ་ དཔལ་འབྱོར་ལུ་ཕན་ཐོགས་སྦོམ་འབྱུང་ནི་ཨིན་མས། དེ་ཡང་ རིག་རྩལ་ཅན་དང་ ཉེན་ཁ་འབག་ཐལ་མི་ཚུ་གིས་ སྒེར་གྱི་ལས་སྡེ་ཚུ་འགོ་འདྲེན་འཐབ་སྟེ་འབད་བའི་བསྒང་ལསན་ ལཱ་གཡོག་གི་གོ་སྐབས་ལེ་ཤ་བྱིན་ཚུགསཔ་ལས་ མི་སེར་གྱི་འཚོ་བའི་གནས་སྟངས་ཡར་དྲག་འགྱོ་ཚུགསཔ་ལས་ རྒྱལ་ཁབ་ཀྱི་དཔལ་འབྱོར་ལུ་ཕན་སྦོམ་ཐོགས་ནི་ཨིན། དེ་བཟུམ་སྦེ་ གྲོང་གསེབ་ནང་ལུ་ཡོད་པའི་ན་གཞོན་ཚུ་གིས་ འདི་བཟུམ་མའི་རིག་རྩལ་ལུ་བརྟེན་ཏེ་ གྲོང་གསེབ་ནང་ཁྱད་རིག་དང་འབྲེལ་བའི་དཀའ་ངལ་ཚུ་བསལ་ཚུགསཔ་ལས་ ཁོང་རའི་འོང་འབབ་ལུ་ཕན་ཐོགས་འབྱུང་ནི་ཨིན། དེ་མ་ཚད་ ལག་རྩལ་སྦྱོང་བརྡར་འདི་ལས་བརྟེན་ ན་གཞོན་འདི་ཚུ་ རང་མགོ་རང་འདྲོང་ཚུགསཔ་ལས་ ན་གཞོན་འདི་ཚུ་གིས་ མི་སྡེ་ནང་ལུ་ དཔལ་འབྱོར་དང་འབྲེལ་བའི་ཡར་རྒྱས་གོང་འཕེལ་གྱི་འགྱུར་བ་ཚུ་འབག་ཚུགས་ནི་ལུ་ཁས་ཕན་ཡོདཔ་ཨིན། 

ལག་རྩལ་སྦྱོང་བརྡར་འདི་ ཡར་དྲག་གཏང་ནིའི་དོན་ལུ་ མ་འོངས་པའི་གནས་སྟངས་བལྟ་ཞིནམ་ལས་ མ་འོངས་པའི་ལཱ་གཡོག་ནང་ རིག་རྩལ་ག་བཟུམ་ཅིག་དགོ་ནི་ཨིན་ན་ཚུ་དབྱེ་དཔྱད་འབད་དགོ། འབྲུག་རྒྱལ་འཛིན་གཙུག་ལག་སློབ་སྡེ་གི་འོག་ལུ་ཡོད་པའི་མཐོ་རིམ་སློབ་གྲྭ་འདི་ནང་ རིག་རྩལ་དང་འབྲེལ་བའི་ཚོགས་ཕྲན་ ཡང་ན་ སློབ་དུས་ཅིག་ནང་ ཆོས་ཚན་ག་ར་ རིག་རྩལ་དང་འབྲེལ་ཆོས་ཚན་བཟོ་བ་ཅིན་ཁེ་ཕན་འོང་ནི་ཨིན་མས། དེ་མ་ཚད་ ན་གཞོན་འདི་ཚུ་ རིག་རྩལ་གཅིག་ནང་རྐྱངམ་གཅིག་མེན་པར་ གཞན་དགོ་པའི་རིག་རྩལ་ཚུ་ནང་ བཅའ་མར་གཏོགས་ནི་དང་ ཡང་ན་ ན་གཞོན་ཚུ་བཅའ་མར་གཏོགས་མི་དང་བཅས་པ་ལུ་ རིག་རྩལ་མ་འདྲཝ་ལས་ཕར་ མཁས་མཆོག་བཟོ་ནི་ལུ་བརྩོན་དགོ་ན་ཨིན་མས། Wangdi (n.d.)།  ལག་རྩལ་སྦྱོང་བརྡར་ནང་ལུ་ སྟོན་ནིའི་ནང་དོན་ཚུ་འགྱུར་བཅོས་འབད་དེ་ ཡར་དྲག་གཏང་ནི་དང་ འདི་གིས་ འབྲུག་རྒྱལ་ཁབ་ནང་རྐྱངམ་གཅིག་མེད་པར་ རྒྱལ་ཁབ་གཞན་ཁར་འབད་རུང་ རང་མགོ་འདྲོང་ཚུགསཔ་སྦེ་བཟོ་ནི་ལུ་ འབྲུག་གཞུང་གི་ཁ་ཐུག་ལས་ རྒྱབ་སྐྱོར་འབད་བ་ཅིན་ དུས་ཀྱི་འགྱུར་བ་དང་བསྟུན་ཏེ་ མཐུན་འགྱུར་འབད་ཚུགས་ནི་ཨིན་མས།

རྒྱབ་རྟེན།

GURG, T. A. (2018, August 5). *TECHNICAL AND VOCATIONAL EDUCATION AND TRAINING (TVET) IS ESSENTIAL TO THE SUSTAINABLE DEVELOPMENT, GROWTH AND ADVANCEMENT OF NATIONS*. Retrieved from 

Ministry of Labour and Human Resources. (2013). *TECHNICAL & VOCATIONAL EDUCATION AND TRAINING POLICY.* Thimphu.

Wangdi, P. (n.d.). Vocational Education in Bhutan. *The Druk Journal*.

**Source** : Dzongkha Development Commission 2022